
IDO 

UNESMA LEKTOLIBRO 

3ma edituro 

Revizita sorgoze e konform al decidi dil Akademio Idista 


Parto unesma 


Pronuncado 

Omna litero, mem finala, pronuncesas. A, i, o, b, d, f, j (1), k, 1, m, n, p, q, r, t, v, x, y, z quale en la Franca. 

E quale e o e Franca. U quale u Italiana o ou Franca. 

Nula nazalo existas en Ido. Konseque am, an; em, en; im, in; om, on; um, un valoras ame, ane, eme, ene, ime, ine, 
ome, one, oume, oune di la franca. 

C valoras ts. Konseque ca, ce, ci, co, cu valoras tsa, tse, tsi, tso, trou di la Franca. 

G valorasg en gogo. Konseque ga, ge, gi, go, gu valoras ga, gue, gui, go, gou di la Franca. 

H aspirata quale en la Angla. La Franci, l'Italiani, ed omni qui ne havas en sua linguo h vere aspirata, devas tre 
specale atencar ita litero. 

S sizas forte omnube lu trovesas, quale en sa, sis (six) di la Franca. Konseque sonas, esis, roso, kaso, friso, amos, 
donus valoras sonace, esice, rosso, kago, M 90 , amoce, donouce di la Franca. 

Sh valoras ch Franca en chat. Konseque sha, she, shi, sho, shu valoras cha, che, chi, cho, chou di la Franca. 

Ch valoras tch en Tchad. Konseque cha, che, chi, cho, chu valoras tcha, tche, chi, cho, chou di la Franca. 

Gn sonigas la du literi. Konseque regno, digna valoras reg-no, digue-na di la Franca. 

Z finala ne devas silencar, quale en la Franca, ma sonar exakte. Konseque tirez, venez exemple, valoras tireze, veneze 
di la Franca. 

Qua, que, qui, quo e gua, gue, gui, guo sonas quale coua, coue, coui, couo, goua, goue, goui, gouo di la Franca. 

Au, eu sonigas la du vokali, ma diftonge, to esas kun la minima intertempo posibla inter la du soni. Ex.: audar, 
Europa. 

Acento tonika. - L'acento tonika (plufortigo di la voco) pozesas sur la finah infinitiva -ar, -ir, -or; ma in irg altra 
kazo sur la prelasta silabo dil vorto. Ex.: amar, venir, diktor; Deo, shuo, pia, donas, tirez, patri, fenestri. 

Remarko. - Ye la fino dil vorti formacita adminime dusilaba, la soni ia, ie, ii; ua, ue, ui, uo pronuncesas diftonge, 
per un sola emiso vocala: ya,ye, yi, yo; oua, oue, oui, ouo (France) e konstitucas, kun sua konsonanto, la silabo 
lasta. Konseque l'accento tonika pozesas - konforme a la regulo - sur la silabo prelasta. Ex.: Kaspio, radie, filii, 
misterio, industrio; aqua, sexue, lingui, revuo. - Ma dio, pia, tua, nam la radiko (di, pi, tu) es unsilaba. 

Konsilo. - Klozez la vokali e, o en silabo apertita (finanta per vokalo). Ex.: me, bone, domo. - Apertez la vokali e, 






o en silabo klozita (finanta per konsonanto). Ex.: sempre, fenestro, pordo, omna, mento. Tale vua pronuncado esos 
plu fixa e plu eufonioza. Ma co esas nur konsilo, nule regulo obliganta. 

Gramatiko 

1. Artiklo. Definita: la (singulara e plurala): la tablo, la tabli. Nula distingo di genri. Nula artiklo ne difinita. 

2. Substantivo: finalo -o en singularo: fenestro, la plumo; -i en pluralo: fenestri, la plumi. 

3. Adjektivo: finalo -a, nevariebla: la bona pano, la bela statui. Kun eliziono: bon', bel' o bon, bel. 

4. Adverbo derivita finalo -e: bone kantar; bele skribar; kurar rapide. 

5. Pronomi personala: Singularo: lma persono: me; 2ma tu, respektoza: vu; 3ma sengenra: lu; masla: il(u); femina: 
el(u); neutra: ol(u). - Pluralo: lma ni; 2ma vi; 3ma sengenra: li; masla: ili; femina: eli; neutra: oli. 

6. Verbo: nevariebla segun nombro e persono. Finali di la tempi e modi (nula subjuntivo): 


Aktivo Indikativo Infinitivo Participo 

Prezento -as -ar -ant(a) 

Pasinto -is -ir -int(a) 

Futuro -os -or -ont(a) 

Pasivo Indikativo Infinitivo Participo 

Prezento -esas -esar -at(a) 

Pasinto -esis -esir -it(a) 

Futuro -esos -esor -ot(a) 


La pasivo esas nur la kombinuro di la verbal radiko kun la verbo esar: me am-esas = me esas amata; am-esar = esar 
amata, e.c. 

La sekundara tempi esas formacata per esis, esos, esus, esez ...inta, o per la sufixo -ab-. Exemple: me esis aminta o 
me ama-ab-is. 

7. Nula deklinado. La finalo -n adjuntesas al rekta komplemento di verbo (od al atributo), kande ol preiras la 
subjeto: la homo quan vu vidas; quon divenas aquo per boliado? 

8. Omna vorti esas kompozita ek elementi nevariebla, qui sempre havas identa senco: radiki, afixi (prefixi, sufixi), e 
gramatikal finali. Ex.: nacion-o; nacion-ala; nacion-al-eso; nacion-al-ig-ar; des-nacion-al-ig-ar; inter-nacion-a, inter- 
nacion-igar. 

Konseque, la elementi di la linguo Ido esas selektita segun la principo dil maxima internacioneso; ol havas 91 po 
100 elementi komuna kun la Franca, 83 po 100 kun l'Italiana, 79 po 100 kun l'Angla e la Hispana, 61 po 100 kun 
la Germana e 52 po 100 kun la Rusa. Ol esas do la quintesenco di 1' Europana lingui, komprenebla per unesma vido 
da omna homo instruktita. 


La volfo e la viro. 

Kruela volfo volis strangular mutonino, kande brava viro forpulsis la volfo e liberigis la mutonino. Ma vespere, ta 
viro bonega buchis la bestio, por manjar olu. 

Mortante la mutonino dicis: "Tu fortiris me de la boko di la volfo, ho viro! ma por me esas tote sama manjesar da 
volfo o da homo". 

Sadi 

(poeti Persiana, XHma yarcento) 
traduki H. Senigallia. 




La kavalo e la tauro. 


Sur vivoza kavalo puero kurajoza preterkavalkis superbe. Lore tauro sovaja klamis a la kavalo: "Shamez! da puero 
me ne lasus me direktar!" 

"Ma me lasos", la kavalo respondis: "Nam quala honoron me povus recevar per infrejetar puero?" 

G. E. Lessing 
trad. K. E. Janotta. 


Herkules. 

Kande Herkules aceptesis en la cielo, il facis saluto a Juno unesme ek omna dei. La tota cielo e Juno ipsa astonesis 
pri to. "A tua enemiko," on klamis ad ilu, "tu kondutas tante jentile?" - "Yes, ad el ipsa", respondis Herkules. "Nur 
elua persekuti donis a me l'okaziono di la agi per qui me meritis la cielo." 

La Olimpo aprobis la respondo di la nova deo, e Juno esis rikonciliita. 

G.E. Lessing 
trad. K. A. Janotta. 


La avaro. 

"Me desfelica!" plendis avaro a sua vicino. "On furtis de me icanokte la trezoro quan me enterigis en mes gardeno, 
ed on pozis maledikinda stono vice olu". 

"Tamen", la vicino respondis, "Tu ne esus utiliginta tua trezoro. Do imaginez ke la stono esas tua trezoro, e tu ne 
esos min richa". 

"Mem se me ne esus min richa," la la avaro respondis, "kad altru ne esas tam multe plu richa? Altru tam multe plu 
richa! Me forsan foleskos de lo". 

G.E. Lessing trad K.A. Janotta. 


La amiki e la pekunio. 

Richa Mohamedisto esis malada de kelka semani ed astonesis ke du o tri de lua amiki ne vizitas ilu. "Li ne audacas, 
dicis lua kontadisto, aparar koram tu. La debi, qui ligas li a tu, jus atingis lia templimito, e li ne ja povas pagar li." 
- "Takaze irez, respondis la malado, e dicez a li ke li ne plus debas a me ulo, e ke me pregas nur ke li venez a me 
por querar lia quitigi. Me preferas ya perdar mea pekunio kam mea amiki". 

Herder e Liebeskind. 


Omna foxi fine interrenkontras che furisto. 

On rakontas ke foxino facis nestedo de foxyuni. E1 edukis li omna konvene, maestrigis li pri omna malicaji, e docis 
a li omna moyeni por furtar maxim sekure posible. Kande li esis kreskinta e kredis ke li povas nun sorgar ipsa pri 
sua existo, li volis departar ed irar ad aventuri por serchar raptajo. Lore la foxino duktis li a voyo-krucumo e dicis: 
"Filii, yen la voyi, sequez ta qua semblas a vi preferinda, me restas hike: ma, se hazarde ni ne plus ritrovos ni, ni 
interrenkontros che la furisto!" 

I. Nieri Ek Cento Racconti Popolari Luccesi, da Idelfonso Nieri, 2ma edituro, Livorno, R. Giusti, 1908. 
trad. H. Senigallia. 






La du amiki. 


Tai audis nokte tarde frapar ye sua pordo. II su levis e questionis qua esas tante tarde. On respondis: "Araboh". - 
"Mea amiko Araboh!", il dicis a su ipsa, "qua motivon il povas havar, por venar che me tante tarde en nokto?" II 
vokis sua sklavo, igis rapide acendar lumo, e duktis sua amiko aden sua chambro. 

"Kara Araboh, il dicis, me esas trublata, vidante tu che me tante tarde. Me povas imaginar nur du kazi: o tu havas 
neexpektita spenso, o tu bezonas mea helpo en kazo danjeroza; en l'unesma supozo mea havajo, en l'altra, mea vivo 
esas ye tua servo." - "Nula del du, respondis Araboh, embracante sua amiko; me vidas tu sana, e me quieteskas. 
Sonjo teroriganta, qua pozis tua vivo en danjero, vekigis me; ol esis tante forta, ke me ne povis quieteskar; me 
vestizis me e venis hike, por konvinkesar pri la verajo per mea propra okuli". 

Herder e Liebeskind. 


La volfo e la hundo. 

Che volfo venis uldie hundo grasa. La volfo dicis a lu: "Bona kamarado, quale tu vivas por esar tante grasa, dum ke 
me esas tante magra?" La hundo respondis: "Me servas homo qua donas a me sat multo por manjar". La volfo dicis" 
"Takaze me volas irar kun tu ed anke servar." Kande li pose iris kune, la volfo regardis la kolo di la hundo e dicis a 
lu: "De quo venas ke tua kolo esas tante skrapita e senpila?" Ita dicis: "Jorne on katenizas me e ligas koliaro cirkum 
la kolo, to igas me sangifar; ma kande noktas, me esas libera e senkatena!" Lore la volfo dicis: "Adio, adio, kara 
kamarado! Me preferas esar magra e libera kam esar grasa e nelibera!" 

Johannes Pauli 
trad. K. A. Janotta. 


La gazelo. 

Gazelo, qua havis multa amiki e volis admiresar da omni, uldie maladeskis. Omna animali kun qui lu esis kordiale 
amika iris por lu vidar ed facar a lu societo. La gazelo kontentega superbesis pri to, quante on povas imaginar. Fine 
risaneskinte, lu ekiris por aerizar su e manjar; ma ve! la tota herbo qua kreskis cirkum lua lojeyo, en la loki ube lu 
kustumis pasturar, esis manjita! Ne plus trovesis peceto de gramino: ol esis manjita da lua konocati, qui esis tante 
multa. Lore la desfelica gazelo deziris (ma ne plus esis la tempo) ke lua amiki esez min multa. 


Hussain e la sklavo. 

Dum ke kalifo Hussain, filio di granda Ali, sidis ulfoye an tablo, un de lua sklavuli lasis falar sur lua kapo kupo 
plena de rizo bolianta. La kalifo regardis iracoze la sklavo; ica, tote tremanta, su jetis a lua pedi, e dicis la sequanta 
vorti de la Korano: "La paradizo esas preparita por ti qui retenas sua iraco e vinkas olu". Hussain respondis kalme: 
"Me ne iracas". La sklavo duris citar la sama verso: "e pardonas a ti qui ofensis li". Hussain, sen regardar lu, dicis: 
"Me pardonas a tu". La sklavo adjuntis: "E Deo amas super omno ti qui pagas la malajo per bonajo". Hussain 
extensis bonvole manuo ad ilu. "Nu takaze! levez tu; me donas a tu la libereso e quara-cent arjenta drakmi". 
Emocanta la sklavo kisis lua pedi: "Ho mea sinoro, il klamis, tu similesas la maxim nobl arboro: ol prestas sua 
ombro, ol donas sua frukti, mem ad olta qua per audacoza brakio lansas stoni kontre olu". 

Herder e Liebeskind. 






La sponjo. 


La cerebro di Quintilio nutras su omnadie quale la ventro. La substanco enirinta hiere lua oreli trovas ekfluo per lua 
lango; lua cerebro restas vakua vespere. Camatine li eniras butiko e questionas: Quo esas nova? II askoltas, departas 
ed iras altraloke dissavigar lo. II kondutas quale sponjo, hike plenigata, ibe presata. II koaktas unu rakontar, altru 
askoltar. Ofte il renkontras ulu qua savigas da lu (to) quon il naracis ipsa. II korektigas la rakonto, afirmas ke ol 
esas alterita, ne pro ke esas altero, ma por kritikar. Se du homi interparolas nelaute, il tensas a h sua tota atenco e ne 
plus audas qua parolas ad ilu. II interpretas la gesti e la regardi, e se il ne povas agar plu bone, il kreas pri li 
rakonteto quan il kelkafoye naracas kom kozo vidita ed audita. 

Quintilio, quale ventuzo, esus vakua, se il ne impregnus su per la idei di alhi. 

Gasparo Gozzi. Tradukis H. Senigalha. 


Goddam!. 

Diablo! bela hnguo esas la Angla; ed on bezonas poko de olu por irar fore. Kun Goddam! en Angha, nulo mankas a 
vu ulloke. Kad vu volas gustar bona gras hanyuno? Enhez tavemo, e facez nur ta gesto al garsono (il simulas tumar 
spiso): Goddam! on adportas a vu bovopedo salizita sen pano. To esas admhinda! Kad vu prizas drinkar glaso de 
bonega Burgundiana o pala vino, nur ica gesto (il simulas desstopar botelo): Goddam! on prizentas a vu poto de 
bho, ek bela stano, kun spumo an la bordo. Quanta kontenteso! Advere, la Angli adjuntas hike ed ibe kelk alha 
vorti, konversante: ma esas tre facila vidar ke Goddam esas la fundo di lia linguo. 

Beaumarchais. 


La urbeto. 

Me proximeskas ad urbeto, e me ja esas sur altajo, de qua me dominacas lu. Ol esas situita ye mi-alteso; rivero 
balnas lua muregi, e fluas pose tra bela herbeyo; ol havas densa foresto, qua shirmas lu kontre la kolda venti e 
l'aquilono. Me vidas lu en tante bona lumo ke me kontas lua turmi e klosheyi; ol semblas piktita sur la inklinajo di 
la kohno. Me krias pro admiro, e dicas: "Quanta plezuro vivar sub ta bela cielo ed en rezideyo tante delicoza!" Me 
decensas aden la urbo, ed ante ke me dormis en ol du nokti, me similesas lua habitanti: me volas forirar ek olu. 

La Bruyere. 


La denuncianto. 

Sultano Mahmud haceskis pro negravajo pri oficho di sua gardistaro. II imperis kaptar lu e duktar lu senajorne a 
morto. La kondamnito, quan ta exajerita severeso indignigis, forirante nomizis la sultano tirano e folo. Mahmud, 
qua ne komprenis lu, questionis la cirkumanti, quon il dicis. Un de la viziri, qua kompatis la kondamnito, e volis 
sparar vexeso al rejo, paroleskis e raportis ke l'oficho dicis: "Deo amas ti qui povas moderar sua iraco e pardonar 
nevolita kulpi." La sultano meditis en su e dicis: "Nu, hez e dicez al gardisto ke me remisas a lu la puniso." Ma un 
de la cirkumanta kortani, qua esis enemiko di la vizho, su turnis al sultano e dicis: "Servisto devas ne hompar sua 
masho nek celar de lu la verajo. La kondamnito insultis la sultano mea sinioro, e pronuncis konhe lu punisinda 
paroli." Sultano Mahmud regardis hacoze l'akuzanto e dicis: "La bonkordia mentio di la vizho esas a me plu 
agreabla kam tua maligna verajo." 

Herder e Liebeskind 






Respondo di Ezopos. 


Ne nur kun sua mastro Esopos trovis okaziono jokar e dicar espritaji. Xanthos sendabis lu ad ula loko; il renkontris 
voyirante la urbestro, qua questionis ad ube li iras. Sive Esopos esis distraktita, sive pro altra kauzo, il respondis ke 
il nule savas lo. La urbestro, konsiderante ta respondo kom desprizanta e ne respektoza, duktigis lu en karcero. Dum 
ke la policisti duktis lu: "Kad vi ne vidas, il dicis, ke me tre bone respondis? Kad me savis ke on irigos me adube 
me nun iras?" La urbestro igis bberigar lu, ed opinionis ke Xanthos esas felica havar sklavo tante espritoza. 

La Fontaine. 


La docado di Rouelle (Franca kemiisto, profesoro en College de France (1703-1770)). 

...Rouelle havis influo nemezurebla sur la progresi di la kemio, min per sua verki, qui esas poka, kam per sua 
pubbka kursi, qui frequentesis kun extraordinara fervoro e savemeso. Cetere lua maniero docar esis tote aparta. II 
eniris ordinare l'amfiteatro en vesto ceremoniala, kun velura frako, peruko bone pudrizita, e mikra chapelo sub 
brakio. Sate kalma en la komenco di la leciono, il pokope eciteskis e forjetis sua chapelo; pose, varmeskante, il 
deprenis sua peruko; fine, sempre plu ecitata, il abandonis laste sua frako e sua jileto, forjetante b l'un pos l'altra. 
"Ha! lore klamas Dumas, vi havis la vera Rouelle, la viro di laboreyo, amoza di bela experimenti, savanta sucesigar 
b ed expozanta sua demonstri kun konvinkant ardoro." 

C. Matignon. 


Paris. 

Paris forsan esas la urbo maxim sensuala en la mondo, ta en qua on rafinas maxime la plezuri; ma forsan ol esas ta 
en qua on havas la vivo maxim penoza. Por ke un homo vivez delicoze, oportas ke cent altri laborez sen repozo. 
Homino fantaziis ke el devas aparar en asemblajo kun ornivaro determinita; oportas ke de lore kina-dek mestieristi 
ne plus dormez, ne plus havez tempo por drinkar e manjar; el imperas, ed el esas obediata plu rapide kam esus nia 
monarko, nam l'interesto esas la maxim granda monarko sur la tero. 

Ta ardoro por laborar, ta pasiono richeskar pasas de klaso a klaso, de la mestieristi til la grandi. Nulu konsentas esar 
plu povra kam ta quan il vidas nemediate sub su ipsa. Vu vidas en Paris viro havanta por vivar til la dio di la lasta 
judicio, qua laboras sencese, e qua riskas kurtigar sua vivo por akumular, il dicas, viv-moyeni. 

Montesquieu 


Oran Zeb. 

Sultano Oran Zeb qua, akompanata da poka viri, preiris sua armeo en tala cirkonstanci ula raja qua apartenabis til 
lore al enemika partisano. La raja duktis kina-cent kavalkisti, e facabis granda cirkuito, por atakar la sultano ne 
expektite. Lore nek fugo nek rezisto povis helpar, e sempblis restar nulo altra, kam livrar su kom kaptito. Tamen 
Oran Zeb kavaikis rekte al raja, signifis per la manuo e dicis abordante lu: "Me joyas, raja, ke tu preiris mea deziro, 
e volas unionar tu kun me. Mea senditi kun la letri kredeble fabis tu. Irez kun ta viri a Lahor, ube stacas mea armeo; 
me retrovenos pos kelka dii. Me penos gratitudesar pro tal amikeso". 

Tale parolante il prenis de sua kolo la perlokoliaro quan il portis kom ornivo, e cirkumpozis lu al kolo dil raja. Ta 
audacoza jenerozeso e la honoro quan il facis a la raja ganis ica tante, ke il reale lasis la kontrea partiso e duktis sua 
viri aden la kampeyo di Oran Zeb. 

Herder e Liebeskind. 






Espritaji di Montesquieu. 


Esante en Luxemburg en la salono ube l'imperiestro dineis, princo Luiski dicis a me: "Vu, sioro, qua venas de 
Francia, vu astonesas ya vidar l'imperietro tante male lojigita?" - Sioro, me dicis, me ne chagrenas vidar lando ube 
la guvemati esas plu bone lojigita kam la mastro." 

Esante en Piemonto, rejo Victor dicis a me: "Sioro, kad vu esas parento di Sioro abado de Montesquieu, quan me 
vidis hike kun Sioro abado de Estrades?" - "Sioro, me dicis, Vua Majesto esas quale Caesar, qua nultempe obliviis 
ula nomo." 

Me dineis en Angha che la duko de Richmond; la ordinara chambrosiorino, La Boine, qua esis fatuo, quankam 
sendito di Francia en Anglia asertis ke Anglia ne esas plu granda kam Guyeno (anciena provinco di Francia). Me 
reprimandis nia sendito. Vespere, la rejino dicis a me: "Me savas ke vu defensis ni kontre via Sioro de La Boine". - 
""Siniorino, me ne povis imaginar ke lando ube vu regnas ne esas granda lando." 

Montesquieu 


Adio a la monti. 

Adio, monti stacanta ek super l'aqui (l'autoro aludas la monti cirkumanta la lago di Como) ed elevita a la cielo; 
somiti neegala, konocata da ti qui kreskis inter vi, ed imprimita en lia spirito ne min kam l'aspekto di ha maxim 
kara familiari; torenti di qui li dicernas la bruisado quale la sono di voci domala; blanka rur-domi dispersita sur 
l'inklinaji quale trupo de mutoni pasturanta: adio! Quante trist esas la voyirado di ta qua, apud vi kreskinta, foriras 
de vi! En l'imagado di ta ipsa qua vole departas, atraktata da l'espero richeskar altraloke, ledeskas en ta instanto la 
revi pri richeso; lu astonesas ke lu povis rezignar ad ito, e lore retroirus, se lu ne pensus ke uldie lu retrovenos 
richigita. Segun ke lu avancas sur la planajo, lua okuli su deturnas shokata e tedata de l'uniforma vasteso; l'aero 
semblas a lu grava e mortinta; trista lu eniras, e ne atencante, la urbi tumultoza; la domi adjuntita a domi, la stradi 
abutanta a stradi semblas supresar a lu la respiro; e koram la monumenti admirata da la stranjeri, lu pensas kun trista 
memoro a la agreto en sua lando, a la dometo quan lu deziras de longatempe, e quan lu kompros, retrovenante richa 
a sua monti. 

A. Manzoni. 
trad. H Senigallia. 


La chanjo di destineso. 

Amru, sultano di Gazna, esis vinkita e kaptita en kombato kontre Ismael Samain, sultano di Karisme. La vinkinto 
duktigis lu en kastelo e gardigis lu sorgoze. Amru nulo manjabis dum la tota jomo ed esis extreme depresita dal 
antea fatigi. II pregis sua gardisto donar a lu kelka manjajo, ed on adportis peco de karno, quan on devis koquar 
juste sur la fairo acendita por varmigar la desfelica kaptito. Ma apene lua manjajo esis pozita sur la fairo, hundo 
insinuis su proxime, kaptis la karno e forkuris. La hungranta sultano volis persequar lu, por riprenar de lu lua 
raptajo; il ne pensis a sua kateni, qui impedis lu, e lore il rideskis tutkordie. 

Lua gardanti kompatis lua desfelica fato, venigis altra peco de karno, ed expresis lia astoneso ke en sua trista situeso 
il povis ridar ankore. 

"Me ridis pri la mondumal grandeso, la princo respondis. Camatine, kande me dispozis mea armeo en kombat- 
ordino, me remarkis en la veturaro triacent kameh, e mea chefkoquisto certigis me ke li apene suficas por portar mea 
koquajo; e nun un sol mikra hundo forportis lu en sua boko". 

Herder e Liebeskind 


Revolto di sklavi. 


Me esis en Tyr; omna sklavi di 1' urbo revoltis e masakris sua mastri; ma un sklavo quan me havis esis sate humana 





por indulgar mea vivo ed arachar me de la furio di la ceteri. Li interkonsentis elektar kom rejo ta de il qua, en dio 
determinita, videskos unesma la levo dil suno. Li asemblis su en rural loko. La tota turbo fixigis l'okuli a la parto 
oriental di la cielo, de qua la suno ekiros: mea sklavo sola, a qua me docabis la facendajo, regardis l'ocidento. Vi ne 
dubas ke la ceteri quabfikis lu fola. Tamen, tumante a li la dorso, il vidis la unesma radii dil suno, qui aparis sur la 
somito di turmo tre alte, dum ke lua kompani ankore serchis en oriento la korpo ipsa dil suno. On admiris lua 
subtileso di spirito; e quik me esis elektata rejo, kom homo deala. Reale, me docabis a mea sklavo (to) quon omna 
saji devas praktikar: por trovar la verajo, on devas turnar la dorso a la turbo, e la komuna opinioni esas la normo dil 
sana opinioni, se nur on prenas ba rekta kontreajo. 

Fontenebe. 


La prezenteso di spirito. 

Hujaje esis per sua kmeleso extraordinara la teroro e l'abominajo di sua populo, e tamen il ekiris, en sua sovaja 
chagreno, quieta, sen eskorto e sen insigno di sua autoritato, ed il vagadis mem en fora regioni. 

Ulfoye il renkontris en la dezerto Arabo, kun qua il konversis, e nesenteble il enduktis la questiono: "Ma dicez a 
me, amiko, quala viro esas la kalifo? on parolas pri lu tante". - "Hujaje esas tigro," respondis l'Arabo, "monstro, ne 
homo". - "To esas dicar multo, la kalifo respondis, e forsan tu ne povus fumisar la pmvo, se on postulus ol de tu." 
- "La pmvon, respondis l'Arabo, tu trovos en omna provinco, en omna urbo. Se tu volas, omna de lua guvemati 
povos naracar a tu krimino facita da ilu kontre sua familio. Milion homi sangifis, e tamen lua sango-dursto ne ja 
esas saturita." - "Kad tu vidis ultempe la kalifo?" - "No! respondis l'Arabo, e de to quon me dicis tu povos facile 
konkluzar, kad me deziras vidor lu." - "Tu vidas lu kontrevole, interraptis la kalifo, e pluse, tu parolas kun ile". 

Sen trablesar da to, ,Arabo respondis audacoze: "E kad tu savas qua me esas?" - "No! respondis la kalifo, ma me 
deziras saveskor lo." - "Me apartenas a la gento di la Zobairi, respondis l'Arabo, di qua la naskinti esas fola un dio 
singlayare, e ca dio esas juste mea dio." La kalifo admiris ta prezenteso di spirito che vulgara Arabo, foriris ed 
obliviis la evento. 

Herder e Liebeskind 


La furtisto e la ciencisto. 

Abado de Molieres esis simpla e povra viro, stranjera por omno exter sua verki pri la sistemo di Descartes. II havis 
nula servisto, e laboris en sua lito pro manko de bmlligno, kun sua pantalono sur sua kapo e super sua shapko, la 
du gambi pendante dextre e sinistre. 

Ulmatine il audas frapar ye sua pordo: "Qua venas hike?... - Apertez..." II tiras korono e la pordo apertesas. Abado 
de Moliere ne regardante: "Qua vu esas? -Donez a me pekunio. -Pekunio? -Yes, pekunio. -Ha! me komprenas, vu 
estas furtisto? -Furtisto ho no; me volas pekunio. -Vere, vu volas pekunio? nu serchez en ico..." 

II avancas sua kolo e prizentas un de la gambi dil pantalono; la furtisto serchas: "Nu, ne esas ibe pekunio. -Certe no; 
ma esas mea klefo. -Nu, ta klefo... -Ta klefo, prenez lu. -Me tenas lu. -Irez a ta skribotablo; apertez..." La furtisto 
enduktas la klefo en tirkesto. "Lasez do, ne desordinez ito! To esas mea paperaji. Per la ventro, kad vu finos? To 
esas mea paperaji: en l'altra tirkesto vu trovos pekunio..." La furtisto fugas. "Sioro furtisto, klozez do la pordo! Per 
la diablo, il lasas la pordo apertita!... quala hundo, ta furtisto! me mustas levar me en tanta koldeso; maledikata 
furtisto!" L'abado saltas surpede, iras klozar la pordo, e retrovenas laborar, forsan ne pensante ke il ne posedas sat 
pekunio por pagar sua dineo. 

Chamfort. 
trad. A. Vilfroy. 


La nesto di buvrelo. 

La buvrelo nestifas en la krategi, en la ribieri ed en l'arbusti di nia gardeni; lua ovo esas ardezea, quale la mantelo di 
lua dorso. Ni memoras trovir un de ta nesti en roziero; ol similesis konko ek perlomatro kontenanta quar blua perli. 





super qua pendis rozo tote humida. La buvrelo stacis senmove, sur apuda arbusto, quale floro purpurea ed azuratra. 
Ta objekti reflektesis en l'aquo di lageto, kun l'ombro di nuciero qua esis la fundo di la ceno, e dop qua on vidis 
l'auroro levar su. Deo donis a ni en ta mikra vidajo ideo di la gracii per qui il ornis la naturo. 
trad. A. Vilfroy. 


Eloquentesi di la signi. 

To quon l'antiqui facis per l'eloquenteso esas miraklatra; ma ta eloquenteso ne nur konsistis nur en bela diskursi 
sorgoze aranjita, e nultempe ol efikis plu multe, kam kande la oratoro minime parolis. To quon on dicis maxim 
frapante ne esis expresata per vorti, ma per signi. On ne dicis, on montris. Thrasybulos e Tarquinius, tranchante 
kapi di papaveri; Alexandros, aplikante sua siglilo sur la boko di sua favorato; Diogenes, marchante avan Zenon, 
kad li ne parolis plu bone kam se b facabus longa diskursi? Qua serio de paroli tam bone expresabus la sama idei? 
Darios, enirinte en Skitia kun sua armeo, recevas de la rejo di la Skiti ucelo, rano, sorico e kin flechi: la sendito 
depozas la donaco e retroiras tacante. Niatempe ta viro esus konsiderata kom folo. Ta teroriganta diskurso esis 
komprenata, e Darios maxime hastis retrovenar aden sua lando quale il povis. Substitucez letro a la signi: quante 
plu ol esos minacoza, tante min ol pavorigos. To esos nur fanfarono, pri qua Darios nur ridabus. 

J.-J. Rousseau. 


Sokrates ed Esopos. 

Apene la fabli quin on atributas ad Esopos aparabis, Sokrates judikis konvenanta vestizar li per la livreo di la Muzi 
(t.e. per versi). To quon Platon naracas pri lo esas tante agreabla ke me ne povas retenar me ornar per olu ca prefaco. 
II dicas ke, pos ke Sokrates esis kondamnita a la lasta puniso (perifrazo, vice la morto), on ajornis la exekuto di la 
judicio pro ula festi. Kebes iris vizitar lu en la dio di lua morto. Sokrates dicis a lu ke la dei avertis lu plurfoye, 
dum sua dormo, ke il devas laborar pri muziko ante mortar. II ne komprenis unesme (to) quon ta sonjo signifikas: 
nam pro ke la musiko ne igas la homo plu bona, pro quo suciar lu? To kredeble celis ulo misterioza, tante plu ke la 
dei ne cesis sendar a lu la sama inspiro. Ol venis ankore dum un de la festi. Tale ke, revante a la kozi quin la cielo 
povas postular de lu, il penseskis ke la muziko e la poezio tante interrelatas ke forsan to koncernas la lasta. Existas 
nul bona poezio sen harmonio, ma anke existas nula sen fingo; or Sokrates savis dicar nur veraji. Fine il trovis 
meza moyeno: selektar fabli qui kontenas ulo vera, quale ti da Esopos. II uzis do, por versigar oli, la lasta dii di sua 
vivo. 


La Fontaine 





< http://www.geocities.com/Paris/Rue/8009/2ma-Lektolibro.html > 


Parto duesma 


La ponto dil Diablo. 

La rivero Reuss, qua fluas en lito profunda de sisa-dek pedi, inter rokaji abrupte tranchita, impedis omna komuniko 
inter la Griza kantono e la habitanti di Uri. Plura ponti konstruktesis ye komuna spensi, ma nula esis sat solida por 
rezistar plu longe kam un yaro al tempesto, al kresko dil aqui od al falo di avalanchi. Ta lasta probo esis facita 
cirkum la fino dil dek-e-quaresma yarcento, e pro la vintro preske fininta on esperis, ke la ponto cafoye rezistos 
omna ataki, kande, ulmatine, on venis avizar la balifo di Goschenen, ke la paso esas itere ruptita. "Nur la diablo", 
klamis la bahfo, "povos konstruktar ponto por ni". 

II ne finabis ta paroli, kande servisto anuncis: "Sinioro Satano!" - "Igez lu enirar", dicis la balifo. La servisto foriris 
ed igis enirar viro evanta cirkum triadek e kin yari, vestizita, germanmode, per reda pantalono justega e nigra 
korsajo kun fenduri, qui lasis aparar fairea futero. Lua kapo esis kovrita da nigra chapeleto omita per longa plumo 
reda. Lua shui esis ronda ye 1' extremajo, e granda unglo, simila a ta di hanulo, semblis servar a lu quale sporno, 
kande il fantaziis voyajar kavalke. 

Pos la kustumal politaji, la balifo sideskis sur stulego, e la diablo sur altra; la balifo pozis sua pedi sur la morihi, 
la diablo pozis simple la sui sur la karboni brulanta. "Nu! mea brav amiko", dicis Satano, "vu do bezonas me?" - 
"Me konfesas, sinioro, respondis la balifo, ke vua helpo ne esus a me sen utileso." - "Por ta ponto maledikita, kad 
ne?" Ol esas por vu tre necesa." - "Ni ne povas karear olu. Yen, esez bona diablo, facez lu a ni." - "Me jus venis 
propozar lo a vu" - "Nu! restas do nur interkonsentar pri..." La bahfo hezitis. - "Pri la preco", duris Satano, 
regardante sua konversanto malicoze. - "Yes" respondis la balifo, sentante ke hike la afero komplikesos. "ho! ante 
omno", dicis Satano, "me esas tre konciliema". - "To quietigas me", dicis la balifo. La lasta kustis de ni sisadek ora 
"mark". Ni duopligos ta sumo por la nova; ma ni ne povos spensar plu multe." - "He! kad me bezonas via oro?" 
respondis Satano; "me facas oro kande me volas. Videz." Lu prenis ardoranta karbono en la mezo dil fairo, quale lu 
prenus drajeo en bonboniero. "Prizentez la manuo", il dicis al balifo qua hezitis, ed il pozis en lua fingri lingoto de 
oro maxim pura e tam kolda, kam se ol ekirus la mineyo. La balifo tumis e riturnis lu omna latere; pose il vohs 
ridonar lu. "No, no, konservez lu, respondis Satano, to esas donaceto a vu". - "Me komprenas, dicis la bahfo 
pozante la lingoto en sua monetuyo ke, se ne kustas de vu plu granda peno por facar oro, vu preferas ke on pagez vu 
per altra pekunio; ma me ne savas ta qua, plezas a vu; do me pregas, ke vu ipsa enuncez vua kondicioni". 

Satano reflektis un instanto. "Me deziras, ke l'anmo dil unesma, qua pasos sur ta ponto, apartenez a me". - "To 
esez", respondis la balifo. - "Ni redaktez la kontrato", duris Satano. - "Diktez vu ipsa." - La bahfo preparis su 
skribar. Pos kin minuti, privata kontrato en formo vahda signatesis da Satano, propranome e dal balifo quale 
prokuraciero di sua administrati. La diablo obligis su formale per ta kontrato konstruktar ponto sat solida por durar 
kinacent yari; la komonestro, sualatere, koncesis kom pago l'anmo di l'unesma, qua trapasos olu. 

La morga dio, ye la jornesko, la ponto esis konstmktita. La balifo venis fmmatine konstatar, kad la diablo satisfacis 
sua promiso. II vidis la ponto, quan il judikis tre konvenanta, e, ye la kontrea extremajo, il videskis Satano sidanta 
sur termino e vartanta la preco di sua laboro. - "Vu vidas ke me esas fidel a mea parolo", dicis Satano. - "E me 
anke", respondis la bahfo. - "Quale!", dicis la diablo astonegita, "kad vu sakrifikus vu por la salvo di vua 
administrati?" - "Ne precize", duris la balifo, pozante sur la komenco dil ponto sako quan il adportis sur shultro, e 
deshgante la kordoni. Lore ekiris, tote teroranta, hundo kun padelo ligita a sua kaudo, qua, trairante la ponto, pasis 
ululante avan la pedi di Satano. 

"He! dicis la balifo, yen vua anmo qua fugas; kurezx do ad olu, sinioro." 

Satano furieskis: lu esperis anmo di homo, e lu mustis saciesar per anmo di hundo. Por venjar su, ol su preparis 
lansar sur la facuro rokajo tam grosa kam la turmi di "Nia Siniorino" (Katedralo di Paris), kande ol videskis la 
klerikaro di Goschenen, qua venas kun kmco avane e banero desfaldita, konsakrar a Deo la ponto dil diablo. Pri la 
balifo, il nultempe plus audis l'infernal arkitekto, ma l'unesma foyo kande il serchis en sua monetuyo, il bmlis forte 
sua fingri. 




Konkurso di amikeso. 


Tri Arabi disputis inter su, qua esas la maxim jeneroza e nobla viro inter sua samlandani. Un donis prefero ad 
Abdallah, kuzo di Mohamed, altra a Kais, filio di Saad, e la triesma ad Arabah. Nula volis cedar, til ke fine un ek li 
propozis decidar la questiono per probo. Singla devis irar a sua amiko e pregar lu pri helpo, por vidar, quante ica 
agos por lu ipsa. 

L'unesma iris ad Abdallah, qua esis quik acensonta sur sua kamelo por voyajeskar e havis ja pedo en l'estribo. 
"Onklo dil profeto, il dicis, me esas voyajonta e sufras del indijo." Abdallah quik retiris sua pedo, lasis a sua amiko 
la kamelo riche charjita, e nur pregis lu sorgar pri la sabro, qua pendis de la selo, pro ke il heredis lu de Ah, mi- 
filio di Mohamed. La amiko trovis sur la kamelo kelka silka vesti e quaramil ora monetpeci; ma lo maxim precoza 
esis la sabro di Ali. 

L'altra iris a sua amiko Kais, dum ke ica dormis. La sklavo questionis, quon il volas de lua mastro. "Me estas 
voyajonta, respondis l'amiko, e havas nula pekunio." La sklavo dicis, ke il ne povas trublar sua mastro dormanta, e 
donis a lu sepamil ora monetpeci, kun la certigo, ke to esas la tota pekunio qua esas heme. Ma irez a la kamelisti, li 
adjuntis, ed igez donar a tu anke un kamelo ed un sklavo." Kande Kais vekis e saveskis de sua sklavo, quon il facis, 
il donis a lu la hbereso e dicis: "Pro quo tu ne vekigis me? nam me donabus mem plu multo a mea amiko." 

La triesma renkontris sua amiko Arabah, kande il jus ekiris sua domo a la prego. Du sklavi duktas lu, nam il esas 
olda e lua okuli divenabis mala. II apene audis la demando dil amiko; il forlasis la sklavi, kunfrapis sua manui, e 
plendis pri sua desfehceso, ke il nun havas nula pekunio. "Prenez adminime mea du sklavi, amiko, il dicis, e 
vendez li." La viro ne volis agar lo; ma Arabah certigis, ke se il ne prenos h, il donos a li la libereso. Samtempe il 
lasis la sklavi stacanta, e formarchis kun sua manui palpanta la muri. 

"Arabah agis maxim jeneroze inter nia tri amiki", dicis unavoce la tri disputante, kande li retrovenis kun la recevita 
donaci. 


La koridoro di la tentado. 

La rejo Nabussan esis sempre laudata, trompata e furtata; omnu penis konkurence raptar lua trezori... II konfidencis 
sua chagreno a saja Zadig: "Vu qua savas tanta bel kozi", il dicis, "kad vu ne savus la moyeno trovar trezoristo qua 
ne furtos me?" - "Certe", respondis Zadig," me konocas infalibla maniero donar a vu viro, qua havos pura manui". 
La rejo joyoza questionis, embracante lu, quale il devas procedar. "Oportas nur", dicis Zadig, "dansigar ti omna, qui 
ambicios la funciono di trezoristo, e ta qua dansos maxim alerte esos infalible la maxim honesta viro". - "Vu 
mokas", dicis la rejo; "yen jokoza maniero selektar recevisto di mea financi. Quo! vu asertas, ke ta qua facos maxim 
bone dansosalto esos la financisto maxim honesta e maxim habila!" - "Me ne garantias, ke il esos la maxim habila", 
respondis Zadig; ma me certigas, ke il esos nedubeble la maxim honesta". Zadig parolis kun tanta fido, ke la rejo 
kredis, ke il havas ula supernatura sekretajo por dicernar la financisti. "Me ne prizas la supematurajo", dicis Zadig; 
la homi e la libri mirakloza sempre desplezis a me; se vua majesto voluntos lasar me facor la probo, quan me 
propozas, lu esos ya konvinkita, ke mea sekretajo esas la maxim simpla e facila kozo". Nabussan esis multe plu 
astonita audar, ke ta sekretajo esas simpla, kam se on prizentus lu kom miraklo: "Nu! il dicis, facez quale vu 
volos". - "Lasez me facor," dicis Zadig, "e vu ganos per ta probo plu multe kam vu pensas". 

La sama dio, il publikigis, ye la nomo dil rejo, ke ti omna, qui ambicios la ofico di alta recevisto di la financi di 
lua gracioza majesto Nabussan, devos venar, en vesti de lejera silko, l'unesma dio di la luno di krokodilo, en 
l'avanchambro di la rejo. Li venis sisadek e quar nombre. On venigabis violinisti en apuda salono; omno esis 
preparita por la balo; ma la pordo dil salono esis klozita, ed on mustis por enirar lu pasar tra mikra galerio obskura. 
Bedelo venis querar ed enduktar singla kandidato una pos altra, tra ta paseyo, en qua on lasis lu sola dum keika 
minuti. La rejo, avertita da Zadig, expozabis omna sua trezori en ta galerio. Kande omna kandidati enrirabis la 
salono, lua majesto imperis, ke on dansigez li. Nultempe on dansis plu pezoze e min gracioze; li omna havis la 
kapo deslevita, la dorso kurvigita, la manui aplikita a la flanki. "Quala friponi!" dicis nelaute Zadig. Un sola facis 
pazi ajile, kun alta kapo, sekura regardo, extensita brakii, rekta korpo, ferma poplito. "Ha! la honesta viro! la brava 
viro!" dicis Zadig. La rejo kisis la bona dansero, nominis lu trezoristo, e la ceteri esis punisata ed evaluata maxim 
yuste: nam singlu, dum sua resto en la galerio, plenigabis sua poshi, e povis apene marchar. La rejo regretis, pro la 
homal naturo, ke en ta sisadek e quar danseri existis sisadek e tri furtisti. La obskura galerio esis nomizata la 



_koridoro di la tentado_. 
Voltaire 


La domo qua marchas. 

Charnece havis tre longa aleo avan sua domo en Anjou; ma en ta bela e perfekta aleo esis domo di ruranulo kun 
mikra gardeno, qua trovesis ibe kande on facis l'aleo. Nultempe Charnece nek sua patrulo povabis decidigar ta 
rurano vendar olu, irge quanta precon li ofris ad ilu; to esas obstino quan multa proprieteri manifestas por vexar la 
homi. Ne plus savanta quale agar, Charnece de longe abandonabis la kozo, e ne plus parolis pri olu; ma tedita fine, 
da ta dometo, qua baras la vido e pupresas la tota agreableso di l'aleo, il imaginis procedo di eskamoto. La ruranulo 
qua lojis en lu ed a qua lu apartenis, esis mestiere talioro, kande il trovis laboro; ed il esis tote sola heme, sen 
spozino nek filii. Charnece querigis lu, dicis ke il esas vokata a la korto por grava ofico, ke il mustas hastar irar 
adibe, ma ke il bezonas kostumo. Li kontratas pri sumo sontanta; ma Charnece deklaras, ke il ne volas fidar al 
promisita temphmito; ke, po kelko pluse, la tahoro ne ekiros de che ilu ante ke la kostumo esos facita; ke il donos 
a lu por su kushar e manjar, e pagos lu ante konjedar ilu. La talioro konsentas e komencas lanorar. Dum ke il esas 
okupata, Charnece igas relevar kun extrema exateso la plano e dimensioni di la domo e gardeno, dil interna chambri 
e mem di la plaso di l'utensili e mobleti; il igas desmuntar la domo kun omno kontenanta, rimuntar ol tal quala ol 
esis exakte, inteme ed extere, ye quar musket-atingi (expresuro uzita en anciena tempi, por dicar: disto atingata da 
musket-pafo) plu fore, apud la aleo, ripozar omna mobli ed utensili en la sama situeso ube on trovis h, e restaurar 
same la mikra gardeno; samtempe il igas planigar e purigar la loko di la aleo, ube ol esis, tale ke nula traco aparos; 
to omna esis exekutita ankore ante ke la kostumo esis facita; dume, on gardas la talioro per diskreta observado.Olda 
viro e lua dek-e-duyara fihulo duktis tote tranquile avan su asno por vendar ol en la proxim urbeto. 

"Dices do a me, oldo! questionis un de la preterpasanti, "quale vu povas esar tante fola? Vu e vua filio pede? E la 
necharjita asno iras komode avane!" La oldo opinionis, ke la stranjero havas motivo por mokar, sidigas sua filio sur 
l'asno ed iris apude. 

"Ho, qual puero!" balde pose klamis ulu duesma. "Kad decas a tu, indolenta bubo, kavalkar ipsa e lasar pedirar tua 
desfelic olda patro? Tacante la oldo igis decensar la puero e sideskis ipsa sur l'asno. 

"Ho, regardez do la old indolenta furtisto!" klamis ye kelka pazi pose ulu triesma." II delektesas sur l'asno, e la 
mikra, febla puero devas tranar su apud ilu! Lu preske ne plus povas irar!" - "Anke to esas remediebla," la oldo 
pensis, e lu prenis la filio dop su sur l'animalo. 

"Kad la asno esas via? itere questionis ye fusil-atingo plu fore ula stranjero. - Yes!" - "Nu, ton vere me ne pensabus! 
Tante trocharjar sua propra desfelica bestio!" La oldo decensis e sukusis la kapo. 

"Me ya preske ne plus savas," il dicis a su ipsa, "quon me devas facar! Irge quale me agas, tamen me recevas 
reprochi. Nu, me volas facar lasta probo! Li kunligis al asno la pedi per kordi, trapozis tango e portis ol tale a la 
ferio. 

Se li esis antee mokita da singli, to nun eventis generale. Omnu, qua renkontris li, mokis laute, til ke fine la olda 
viro tante iraceskis, ke il jetis l'asno en la maxim proxima rivero e retrovenis a la hemo sen animalo e sen pekunio, 
ma plena de despito; nam il obhviis l'anciena saj parolo, ke ta qua volas kontentigar omni, generale sucesas 
kontentigar nulu. 

A.G. Meissner. 
trad. K. A. Janotta. 


L'injenioza judiciisto. 

Komercisto volis voyajar a stranjera lando, e konfidis a dervisho, quan il kredis sua amiko, monetuyo kun mil 
sekini, pregante lu konservar ad ilu ta pekunio dum lua absenteso. Pos un yaro la komercisto retrovenis e postulis 




sua pekunio; ma la trompera dervisho mentiis ad ilu ye lua facio (to esas sen shamo, senshame), ed asertis, ke il 
recevis nulo. La komercisto sentis varma iraco pro ta desfideleso, ed iris al kadi, plendar pri la dervisho. "Tu esis 
plu honesta kam prudenta, respondis la judiciisto. Tu devis ne fidar tale a viro, di qua tu ne konocis la fideleso. 
Esos desfacila decidigar ta ruzoza trompero a retrodonar volunte dopozajo, quan il recevis sen testi; tamen me vidos, 
quon me povas facar por tu. Riirez ad ilu, e parolez a lu amikale; ma ne lasez divinar, ke me konocas la afero, e 
rivenez a me morge, ye la sama kloko." 

La komercisto iris e tale agis; ma vice la monetuyo il recevis insulti. Dum ke li ankore interdisputis, aparis la 
sklavo dil kadi, qua invitis la dervisho irar a lua mastro. La dervisho iris. La judiciisto aceptis lu tre amikale; 
duktis lu en sua maxim bela chambro, e facis a lu tam granda honoro, kam a la maxim eminenta viro del urbo. II 
parolis pri multa kozi, ma insinuis okazione tante flatoza laudi pri la jenerozeso, sajeso ed eruditeso dil dervisho, ke 
il ganis lua tota fido. "Me igis invitar tu, nobla dervisho, ke il ganis lua tota fido. "Me igis invitar tu, nobla 
dervisho, dicis fine la kadi, por donar a tu pruvo di mea fido ed alta estimo. Grava cirkonstanco obligas me 
forvoyajar dum kelka luni (monati). Me ne fidas a mea sklavi e volus lasar mea trezori en la manui di viro, a qua la 
tota urbo donas tam bela atesto kam a tu. Se me povas komisar a tu tala sorgo sen detrimentar tua cetera aferi, me 
sendos a tu mea precozaji morge nokte. La kozo postulas la maxim profunda sekreteso; pro to me sendos oli a tu 
per mea maxim fidela sklavo sub nomo di donaco." 

Amikal rideto aparis sur la vizajo dil dervisho; il facis multa profunda reverenci, dankis pro la granda fido, certigis 
per la maxim bela expresuri, ke il sorgos pri la trezori konfidita quale pri sua okuli, e salutis kun tam granda sekreta 
joyo, kam se il ja trompabus la kadi. 

En la morgal matino, la komercisto rivenis e ridicis l'obstino di la dervisho. "Irez ankore unfoye ad ilu, dicis la 
kadi, e se il itere refuzos, minacez lu plendar pri lu ad me. Me pensas, ke il ne lasos su minacar dufoye." La 
komercisto iris. Tam balde kam la dervisho audis pri la kadi, di qua il volis nulmaniere perdar la fido, por povar 
furtar de il lua precozaji, il retrodonis quik la monetuyo. "He! kar' amiko", il adjuntis ridetante, "pro quo irar a la 
kadi? Tua havajo esas neperdita en mea manui. Me nur jokis, por vidar, quala tu montros tu en ta okaziono." La 
komercisto esis tante prudenta, ke il simulis aceptar la joko. II iris a la kadi, e dankis lu pro lua jenezora helpo. 

Dume la nokto venis, e la dervisho su preparis al recevo dil promisita trezori; ma la nokto pasis, sen ke la sklavo di 
la kadi aparis kun la sekreta donaco. La tempo divenis a lu nedefineble longa, e tam balde kam jorneskis, il iris al 
domo di la judiciisto. "Me volis nur informesar, il dicis, pro quo sinioro kadi ne sendis sua sklavo." - "Pro ke il 
audis de ula komercisto, respondis la kadi, ke tu esas nefidela trompero, quan la judiciisti punisos segun merito, 
kande nur duesma plendo simila facesos pri tua desboneso." La dervisho inklinis su respektoze til la tero, e forreptis 
silence. 


Herder e Liebeskind 



